[{"text_idx": "#000003", "text": "2022ko Txapelketako zortziko nagusiak bere doinu eta neurria erakutsi ditu, puntu bat arte behintzat. Finaleko argazkiaren indarra balioan jarri dute denek eta bakoitzaren bertso lana helburu kolektibo horretan kokatzen dela azpimarratuta, bertsotan egunak merezi besteko finala eskaintzen alegia, bakoitzaren asmoetan barrena sartu da Bertsoa.eus. \u00abBertsotan egitera\u00bb, \u00abausardiaz eta egin nahi dena egiteko beldurrik gabe\u00bb, \u00ablanerako inplikazio osoarekin\u00bb... dira finalistek aipatu dituzten ideietako batzuk. Ibilbide desberdinak elkartuko dira oholtzan eta, bakoitzaren baitan, ziurrekin ardura mailak ere ezberdinak izan daitezke. Baina bakoitza berea osorik betetzeko jarreran dagoela dirudi, ezeri uko egin gabe. Maialen Lujanbiok azaldu du badakiela zer egin nahi duen finalean bertsotan, baina hitzez esan beharrean eginez erakutsi nahi duela. Alaia Martinek \u00ablanerako asmo eta inplikazio erabatekoaz\u00bb hitz egin du, aurrekoen egindako lanari bultzada emateko arduraz. Sustrai Colinak nahiko luke \u00abfinala jokatzera\u00bb joan eta lehen mailako papera jokatzeko dituen baliabideak erakutsita jaitsi nahi luke oholtzatik. Aitor Mendiluzek finalaurrekoetako gorputzaldi onean joan nahi luke eta bereziki \u00abbakarkako gaietan gehiago kargatu, gehiago borobildu\u00bb. Ben\u0303at Gaztelumendik hortzak zorroztuta eta amorru puntu batekin joango dela adierazi du, aurreko aldietan beretik erakutsi ezin izan duen hori bertsotan plazaratzera. Amets Arzallusek egin \u00abnahi duena egiteko beldurrik gabe\u00bb joan nahi luke, bere baitako putzu sakonean lasai igeri egiteko aldartean. Nerea Ibarzabalek lasaitasunetik planteatu nahiko luke finala, eguna bizi baina lanera doala kontziente izanda. Bertsotan, orain arteko ildoan sakondu nahi du, ahalik eta \u00abzehatzen\u00bb. Joanes Illarregik finala planteatu nahi luke oraindik lehiatik pixka bat baduen bertsoaren festa handi bat bezala. Orain arteko bere lana borobiltzera joango da eta, ahal dela \u00abdetailetxo\u00bb batzuk behintza uztera."}, {"text_idx": "#000008", "text": "\u00abFinalera hortzak zorroztuta eta amorru puntu batekin joango naiz\u00bb"}, {"text_idx": "#000011", "text": "\u00abNire izena entzun nuenean lasaitasuna sentitu nuen. Finalean orain arteko lana borobildu nahiko nuke\u00bb"}, {"text_idx": "#000013", "text": "\u00abOso zalea naiz mahai-inguruan kantatzearena\u00bb"}]